|  |  |
| --- | --- |
| **Muistio** | |
| **Asianumero:** | VN/24973/2023 |
| **Päivämäärä:** | 12.9.2023 |

## PÄÄTÖSLAUSELMALLA MEPC.361(79) TEHTYJEN MARPOL-YLEISSOPIMUKSEN MUUTOSTEN HYVÄKSYMINEN

### Hyväksyttäväksi esitettävät päätöslauselmat

Kansainvälisessä merenkulkujärjestössä (IMO, International Maritime Organization) on tehty vuonna 1973 kansainvälinen yleissopimus alusten aiheuttaman meren pilaantumisen ehkäisemisestä ja siihen liittyvä vuoden 1978 pöytäkirja (jäljempänä MARPOL-yleissopimus). Suomi liittyi sopimukseen 20.9.1983 (SopS 51/1983). Yleissopimusta on muutettu lukuisia kertoja IMOn merellisen ympäristön suojelukomitean (jäljempänä MEPC-komitea), päätöksillä.

MEPC-komitea antoi 79. istunnossaan 16.12.2022 neljä päätöslauselmaa, joilla tehdään oikeudellisesti sitovia muutoksia IMOssa tehtyihin yleissopimuksiin. Näistä päätöslauselmalla MEPC.361(79) tehdyt muutokset esitetään nyt valtioneuvoston hyväksyttäviksi. Muutoksilla nimetään Välimeri MARPOL-yleissopimuksen VI liitteen mukaiseksi rikin oksidien valvonta-alueeksi.

Samassa istunnossa hyväksytyillä kolmella muulla päätöslauselmalla tehtiin MARPOL-yleissopimuksen I, II, IV, V ja VI liitteeseen muutokset, joilla sallitaan alueelliset vastaanottojärjestelyt arktisilla alueilla sijaitsevissa satamissa sekä eräitä muita muutoksia. Päätöslauselmalla MEPC.360(79) tehtiin myös aluksen jätepäiväkirjaan liittyviä lainsäädännön alaan kuuluvia muutoksia, joten päätöslauselmalla tehdyt muutokset esitetään kokonaisuudessaan eduskunnan hyväksyttäviksi. Päätöslauselmilla MEPC.359(79) ja MEPC.362(79) puolestaan tehtiin MARPOL-yleissopimuksen I, II, IV ja VI liitteisiin niin EU:n yksinomaiseen toimivaltaan kuin EU:n ja sen jäsenvaltioiden jaettuun toimivaltaan kuuluvia lainsäädännön alaan kuulumattomia muutoksia, minkä vuoksi mainituilla päätöslauselmilla tehdyt muutokset esitetään kokonaisuudessaan tasavallan presidentin hyväksyttäviksi.

#### Päätöslauselma MEPC.361(79)

Päätöslauselmalla MEPC.361(79) muutetaan MARPOL-yleissopimuksen alusten ilmapäästöjä koskevan VI liitteen 14 sääntöä ja VII lisäystä. Muutokset koskevat Välimeren nimeämistä mainitun liitteen mukaiseksi rikin oksidien ja hiukkaspäästöjen valvonta-alueeksi. Valvonta-alue tulisi voimaan 1.5.2024 alkaen. Käytännössä 14 säännön mukaisia valvonta-alueita koskeva poikkeus huomioiden, nimeäminen tarkoittaa, että alueella liikennöivien alusten käyttämän polttoaineen rikkipitoisuus saa 1.5.2025 alkaen olla korkeintaan 0,1 prosenttia, kun raja on toistaiseksi 0,5 prosenttia.

### Muutosten yhteys kansalliseen lainsäädäntöön ja EU-lainsäädäntöön

MARPOL-yleissopimus on Suomessa toimeenpantu merenkulun ympäristönsuojelulailla (1672/2009) sekä merenkulun ympäristönsuojelusta annetulla valtioneuvoston asetuksella (76/2010).

MARPOL-yleissopimuksen polttoaineen laatuvaatimuksia koskevaa sääntelyä on tarkennettu Euroopan unionissa Euroopan parlamentin ja neuvoston direktiivillä ((EU) 2016/802) tiettyjen nestemäisten polttoaineiden rikkipitoisuuden vähentämisestä eli niin kutsutulla rikkidirektiivillä. Välimeren alueen nimeämistä rikin oksidien valvonta-alueeksi koskevalla päätöslauselmalla MEPC.361(79) tehdyt MARPOL-yleissopimuksen VI liitteen 14 sääntöön ja VII lisäykseen tehdyt muutokset kuuluvat siten unionin yksinomaiseen toimivaltaan.

Kansallisesti merenkulun polttoaineiden vaatimustenmukaisuudesta säädetään merenkulun ympäristönsuojelulain 7 luvussa ja merenkulun ympäristönsuojelusta annetun valtioneuvoston asetuksen 6 luvussa.

### Vaikutukset

Välimeren nimeäminen rikin oksidien ja hiukkaspäästöjen valvonta-alueeksi tarkoittaa, että alueella liikennöivien alusten on jatkossa käytettävä joko erittäin matalarikkipitoista polttoainetta tai niin kutsuttua rikkipesuria, jolla poistetaan rikkiä aluksen pakokaasuista siten, että aluksesta ilmaan pääsevän pakokaasun rikkipitoisuus vastaa korkeintaan 0,1 prosentin rikkipitoisuuden polttoaineen synnyttämien pakokaasujen rikkipitoisuutta. Erittäin matalarikkipitoinen polttoaine on verrattain kallis polttoaine, joten alueella liikennöiville aluksille aiheutuu muutoksesta lisäkustannuksia. Rikkipesureita käyttävät alukset voisivat käyttää korkeamman rikkipitoisuuden polttoaineita, mutta niille aiheutuisi kustannuksia rikkipesurin hankinnasta ja asennuksesta. Suomalaisille aluksille aiheutuvien kustannusten arvioidaan olevan vähäiset, koska vastaavat rajoitukset ovat olleet voimassa Itämerellä ja Pohjanmerellä jo vuodesta 2015 lähtien. Lisäksi suomalaisia aluksia liikennöi Välimerellä suhteellisen harvoin.

### Asian valmistelu

Päätöslauselma on hyväksytty IMOssa MEPC-komitean 79. kokouksessa 16.12.2022. Komitean kokousten kansallisissa koordinaatioissa on kuultu merenkulkusektorin viranomaisia ja sidosryhmiä.

[Sidosryhmiä on kuultu muutoksista ennen niiden kansallista hyväksymistä. Lausunnonantajat…]

### Hyväksymismenettely ja kansainvälinen voimaantulo

Päätöslauselmalla MEPC.361(79) tehdyt MARPOL-yleissopimuksen VI liitteen 14 säännön ja VII lisäyksen muutokset katsotaan hyväksytyiksi 1.11.2023 noudattaen MARPOL-yleissopimuksen mukaista niin sanottua hiljaista hyväksymismenettelyä, jollei niitä siihen mennessä ole vastustanut vähintään yksi kolmasosa sopimuspuolista tai sopimuspuolet, joiden yhteenlaskettu tonnisto vastaa yli 50 prosenttia maailman kauppalaivaston yhteenlasketusta tonnistosta. Mikäli muutokset katsotaan hyväksytyiksi, ne tulevat voimaan 1.5.2024.

### Muutosten kansallinen hyväksyminen, voimaansaattaminen ja julkaisu

Koska kyseessä on sopimusmuutokset, jotka ovat EU:n yksinomaisessa toimivallassa, ja sopimus, jonka osapuoli EU ei ole, jäsenvaltiot toimivat unionin puolesta. Unioni ei kuitenkaan ole antanut erillistä valtuutusta hyväksymisestä jäsenvaltioille. Valtioneuvoston ohjesäännön 3 §:n 9 kohdan mukaisesti tällaiset muutokset hyväksyy valtioneuvosto (PeVL 16/2004). Unionin yksinomaiseen toimivaltaan kuuluvat muutokset tulevat voimaan ilman kansallisia voimaansaattamistoimia. Muutosten voimaantulosta annetaan kuitenkin liikenne- ja viestintäministeriön ilmoitus.

Valtioneuvoston ohjesäännön 3 §:n 9 kohdan lisäksi toimivaltaperusteena on perustuslain 93.2 §.

Edellä esitetyt muutokset ovat luonteeltaan teknisiä ja yleiseltä merkitykseltään vähäisiä. Muutokset eivät kuulu lainsäädännön alaan, eivätkä ne muutoinkaan vaadi eduskunnan suostumusta. Muutosten vähäisyyden vuoksi Suomen säädöskokoelmasta annetun lain (188/2000) 9 §:n mukaisesti niitä ei ole tarpeen julkaista Suomen säädöskokoelman sopimussarjassa, vaan Liikenne- ja viestintävirasto antaisi niistä tietoja suomeksi ja ruotsiksi. Tämän lisäksi muutosten englanninkieliset tekstit julkaistaisiin Liikenne- ja viestintäviraston internetsivuilla osoitteessa www.traficom.fi.

### Esitys

Edellä olevan perusteella esitetään, että valtioneuvosto hyväksyisi alusten aiheuttaman meren pilaantumisen ehkäisemisestä vuonna 1973 tehtyyn kansainväliseen yleissopimukseen liittyvän vuoden 1978 pöytäkirjan VI liitteeseen päätöslauselmalla MEPC.361(79) tehdyt muutokset.

### Esittelijä

Neuvotteleva virkamies Laura Sarlin, liikenne- ja viestintäministeriö